

**NARODNA SKUPŠTINA REPUBLIKE SRPSKE**

**NARODNA SKUPŠTINA REPUBLIKE SRPSKE**

................................................................................................................................................

**ZAKONODAVNO-PRAVNO ODJELjENjE**

**ODSJEK ZA RAD SA POSLANICIMA**

**Broj: 02/4.02-1356/18**

**Datum: 24. jul 2018. godine**

**UPOTREBA KANABISA U MEDICINSKE SVRHE**

**ISTRAŽIVANjE PRIPREMIO:**

**Darko Milaković**

**Istraživanje ne odražava zvaničan stav Narodne skupštine Republike Srpske**

**SADRŽAJ**

[UVOD 3](#_Toc520142568)

[UPOTREBA KANABISA U MEDICINI 4](#_Toc520142569)

[PRAVNI STATUS U ZEMLjAMA EVROPSKE UNIJE 5](#_Toc520142570)

[Holandija 5](#_Toc520142571)

[Češka Republika 6](#_Toc520142572)

[Danska 7](#_Toc520142573)

[Italija 7](#_Toc520142574)

[PRAVNI STATUS U BOSNI I HERCEGOVINI I ZEMLjAMA REGIONA 8](#_Toc520142575)

[Bosna i Hercegovina 8](#_Toc520142576)

[Republika Hrvatska 8](#_Toc520142577)

[Republika Srbija 9](#_Toc520142578)

[ZAKLjUČAK 10](#_Toc520142579)

[IZVORI 11](#_Toc520142580)

# **UVOD**

Pogledi na biljku kanabis[[1]](#footnote-1) se razlikuju od države do države. U tom smislu razlikuje se i zakonska regulativa koja tretira upotrebu kanabisa i kreće se od potpune zabrane do potpune slobode korištenja.

U prošlosti se biljka kanabis koristila za različite namjene, prije svega za pravljenje odjeće i konopca koji se upotrebljavao na brodovima, ali se koristila i u medicini na način da su se proizvodi od kanabisa preporučivali kao lijek kod različitih bolesti. Uzgoj kanabisa bio je posebno raširen u Sjevernoj i Južnoj Americi[[2]](#footnote-2). U pojedinim religijama kanabis predstavlja sastavni dio religijskih rituala.

U drugoj polovini IX vijeka sa pojavom spoznaje o prisustvu aditiva morfijuma u pojedinim medicinskim proizvodima javlja se i reakcija javnosti, odnosno zahtjevi za ograničenje i zabranu opijata.

Iako u početku nije bio predmet regulacije, zbog pritiska javnosti uzrokovanog povećanim brojem zavisnika od morfijuma i drugih opojnih sredstava, posjedovanje i prodaja kanabisa u većini zemalja, od početka XX vijeka, počinje da se tretira kao krivično djelo. Takav tretman se javljao postepeno i zavisio je od društvenih i političkih okolnosti.

Prije same inkriminacije države su donosile različite propise kojima su nastojale da ograniče upotrebu ove biljke u svrhu rekreacije. Jedan takav propis je i Zakon o porezu na marihuanu iz 1937. godine[[3]](#footnote-3), koji je donesen u Sjedinjenim Američkim Državama i kojim se uvodi zabrana prodaje marihuane za fizička lica, dok je upotreba u medicinske svrhe i dalje ostala legalna, ali uz brojna ograničenja. Donošenju ovog zakona prethodila je druga Konferencija o opijumu koja je održana 1925. godine u Ženevi, pod pokroviteljstvom Lige naroda. Na pomenutoj konferenciji usvojena je Konvencija o opijatima kojom se kanabis uvrštava u narkotike i ograničava upotreba isključivo u naučne i medicinske svrhe.

U pedesetim godinama XX vijeka dolazi do porasta zloupotrebe kanabisa, posebno kod mlađe populacije, što je postao globalni problem te se kanabis u većini zemalja izjednačava sa ostalim narokoticima. Samim tim uvodi se i potpuna zabrana korištenja.

Takav status traje do početka osamdesetih godina kada se pojavljuju izvještaji o pozitivnim učincima kanabisa na simptome bolesti lica koja su oboljela od malignih bolesti i side, te se ponovo javlja interesovanje za upotrebu ove biljke u medicinske svrhe.

Danas je u većini zemalja na svijetu zabranjena upotreba kanabisa, ali inicijative za legalizaciju postaju sve snažnije. U nastavku istraživanja predstavljena je zakonska regulativa koja određuje upotrebu kanabisa u EU i zemljama regiona, sa posebnim akcentom na upotrebu kanabisa u medicinske svrhe.

# **UPOTREBA KANABISA U MEDICINI**

Kanabis je biljka koja u sebi sadrži psihoaktivnu supstancu tetrahidrokanabinol (engl: *tetrahydrocannabinol - THC)*, jedan od 483 sastojka biljke. Prvobitno je uzgajana u centralnoj Aziji i Indijskom potkontinentu, da bi se sa tog mjesta raširila po čitavom svijetu.

Kroz istoriju proizvodi od kanabisa su se koristili u različite svrhe, između ostalog i u medicini. Dokaze o upotrebi nalazimo u različitim istorijskim izvorima u Kini[[4]](#footnote-4), Indiji i Starom Egiptu.

Danas pod terminom „medicinski kanabis“ podrazumijevamo proizvod na bazi kanabisa koji je preporučen pacijentima od strane njihovih ljekara. Efekti kanabisa na simptome različitih bolesti nisu rigorozno ispitani, prije svega zbog restriktivne politike koja je prisutna u većini država svijeta, ali ograničeni dokazi upućuju da upotreba kanabisa može smanjiti mučninu tokom hemoterapije, nedostatak apetita kod lica koja su oboljela od side, te smanjiti osjećaj bola, odnosno može imati analgetska svojstva.

Iako ne postoje dokazi da manja količina kanabisa, koja se uobičajeno koristi u medicini, uzrokuje trajne posljedice na zdravlje odraslih, u naučnim krugovima se smatra da takve posljedice mogu nastati.

Efekti dugoročnog uzimanja kanabisa nisu rigorozno ispitani, a mogu uključivati rizike od gubitka pamćenja, stvaranja zavisnosti i pojave neuroloških oboljenja kod djece i mladih. Iako pristalice upotrebe kanabisa u medicinske svrhe ističu da opasnost po zdravlje ljudi ne postoji ili da pozitivni efekti mnogostruko nadilaze one negativne, neophodna su dodatna istraživanja kako bi se ispitali svi nabrojani negativni efekti.

Jedan od rizika upotrebe kanabisa, koji često ističu protivnici legalizacije, je i stvaranje zavisnosti kod lica koja isti koriste, što je u prošlosti bio jedan od glavnih razloga zbog kojeg je upotreba prvo ograničena, a zatim i zabranjena.[[5]](#footnote-5)

Upotreba kanabisa u medicini postaje raširenija od 2008. godine zbog različitih razloga, uključujući i sve veće zahtjeve od strane pojedinaca i organizacija za legalizacijom. Međutim, bez obzira na sve rašireniju upotrebu i dalje postoje društvene i pravne barijere koje usporavaju istraživački proces. Jedan od razloga zbog kojeg je kanabis neuobičajen kao tretman je i činjenica da nije patentiran kao lijek u vlasništvu farmaceutske industrije.

# **PRAVNI STATUS U ZEMLjAMA EVROPSKE UNIJE**

Normama međunarodnog prava nije zabranjena upotreba kanabisa ili proizvoda na bazi kanabisa u medicini. U evropskim zemljama, gdje je takva upotreba dozvoljena, dostupni su lijekovi na bazi kanabisa u kapsulama, ekstrakt kanabisa u formi spreja za usta i osušeni listovi kanabisa za čaj.

Konzumiranje kanabisa u formi dima ne smatra se načinom liječenja i takav status je u svim zemljama gdje je upotreba kanabisa dozvoljena. Razlozi se nalaze u činjenici da sama biljka kanabis u sebi sadrži više hemijskih jedinjenja[[6]](#footnote-6) koja mogu biti štetni za zdravlje. Količina ovih hemijskih jedinjenja je različita u svakoj biljci i zavisi od rasta same biljke. Istovremeno, bez obzira na tu činjenicu, samo udisanje dima ne smatra se prikladnim načinom unošenja medicinskog sredstva u organizam jer se na taj način udišu i druge štetne čestice, a i ne postoji mogućnost tačnog doziranja samog medicinskog sredstva.

Pojedini lijekovi na bazi kanabisa su odobreni od strane Evropske agencije za evaluaciju medicinskih proizvoda *(European Medicines Agency – EMA)* i nekoliko država je svojim građanima omogućilo korištenje ovih lijekova, dok su pojedine druge države na tom putu.

Ekstrakt kanabisa predstavlja glavni sastojak lijeka *sativeks*, koji je u širokoj upotrebi u zemljama Evropske unije gdje je takva upotreba dozvoljena i koristi se u formi spreja za tretiranje simptoma multiple skleroze. Uzimanje ovog lijeka omogućeno je građanima osamnaest zemalja Evropske unije.

## **Holandija**

Od 2001. godine u Holandiji djeluje Kancelarija za medicinski kanabis (OMC), Vladina agencija zadužena za dostavljanje medicinskog kanabisa u apoteke širom zemlje. Proizvođači kanabisa su licencirani od strane Holandske Vlade i sve proizvode moraju dostavljati pomenutoj kancelariji. OMC pruža širok spektar proizvoda, odnosno lijekove na bazi kanabisa u kojima procenat THC-a varira od 1% do 22% i koji se propisuju za liječenje simptoma side, multiple skleroze, malignih bolesti i dr. Cijena ovih lijekova je različita i ograničena je mogućnost refundacije troškova od strane Nacionalnog sistema zdravstvenog osiguranja.

Tabela 1: Zakonski status kanabisa u zemljama Evropske unije[[7]](#footnote-7)

|  |  |  |  |
| --- | --- | --- | --- |
| **DRŽAVA** | **UPOTREBA KANABISA** | | |
| **REKREACIONA** | **MEDICINSKA** | **UZGOJ** |
| **AUSTRIJA** | Nelegalno. Posjedovanje za ličnu upotrebu dekriminali- zovano od januara 2016 | Lijekovi na bazi kanabisa | Dozvoljeno za medicinsku i naučnu upotrebu |
| **BELGIJA** | Nelegalno. Posjedovanje do tri grama dekriminalizovano | Lijekovi na bazi kanabisa | Uzgoj jedne biljke dekriminalizovan |
| **BUGARSKA** | Nelegalno | Nelegalno | Nelegalno |
| **GRČKA** | Nelegalno | Legalno | Nelegalno |
| **DANSKA** | Nelegalno | Legalno | Dozvoljen uzgoj do pet stabljika. Uzgoj za medicinske svrhe uz licencu |
| **ESTONIJA** | Nelegalno | Nelegalno | Nelegalno |
| **IRSKA** | Nelegalno | Nelegalno | Nelegalno |
| **ITALIJA** | Nelegalno | Legalno | Nelegalno |
| **KIPAR** | Nelegalno | Ograničena upotreba lijekova na bazi kanabisa | Dekriminalizovano za pojedine farme |
| **LETONIJA** | Nelegalno | Nelegalno | Nelegalno |
| **LITVANIJA** | Nelegalno | Nelegalno | Nelegalno |
| **LUKSEMBURG** | Nelegalno | Legalno | Nelegalno |
| **MAĐARSKA** | Nelegalno | Nelegalno | Nelegalno |
| **MALTA** | Nelegalno. Posjedovanje do 3.5 grama dekriminalizovano | Legalno | Nelegalno |
| **NjEMAČKA** | Nelegalno | Legalno uz recept | Nelegalno, osim uz licencu Federalnog instituta za lijekove i medicinska sredstva |
| **POLjSKA** | Nelegalno | Legalno | Nelegalno |
| **PORTUGALIJA** | Nelegalno | Nelegalno | Nelegalno |
| **RUMUNIJA** | Nelegalno | Legalno | Nelegalno |
| **SLOVAČKA** | Nelegalno | Nelegalno | Nelegalno |
| **SLOVENIJA** | Nelegalno | Legalno | Legalno uz posebnu dozvolu |
| **UJEDINjENO KRALjEVSTVO** | Nelegalno | Nelegalno | Nelegalno |
| **FINSKA** | Nelegalno | Legalno uz odobrenje | Nelegalno (osim za medicinsku upotrebu) |
| **FRANCUSKA** | Nelegalno | Pojedini lijekovi na bazi kanabisa | Nelegalno |
| **HOLANDIJA** | Legalno u određenim mjestima (kafeima) | Legalno | Legalno pod posebnim uslovima |
| **HRVATSKA** | Nelegalno | Lijekovi na bazi kanabisa | Nelegalno |
| **ČEŠKA** | Nelegalno. Posjedovanje do 15 grama dekriminalizovano | Legalno | Dozvoljen uzgoj do pet stabljika. Uzgoj za medicinske svrhe uz licencu |
| **ŠVEDSKA** | Nelegalno | Nelegalno | Nelegalno |
| **ŠPANIJA** | Legalno, ograničena upotreba | Legalno, ograničena upotreba | Legalno, uz brojna ograničenja |

## 

## **Češka Republika**

Zakon kojim se dozvoljava upotreba kanabisa u medicinske svrhe usvojen je u Predstavničkom domu Češkog parlamenta 7. decembra 2012. godine sa 126 glasova za i 7 protiv (27 suzdržanih i 46 odsutnih). Češki Senat usvojio je zakon 30. januara 2013. godine. Zakonom se određuje da će se u prvoj godini primjene za proizvodnju lijekova koristiti samo kanabis iz uvoza, dok se nakon tog perioda dozvoljava domaća proizvodnja, ali pod strogom kontrolom države[[8]](#footnote-8).

## **Danska**

Nekoliko lijekova na bazi kanabisa odobreni su od strane Danske agencije za lijekove, s tim da se mogu dobiti uz recept i primarno se uzimaju za tretiranje simptoma malignih bolesti i multiple skleroze. Uzimanje kanabisa u drugim formama je zabranjeno. Na početku, postojali su planovi da se biljka od koje se proizvode navedeni lijekovi uvozi iz drugih država, ali je odlučeno da se dozvoli danskim farmerima da, uz licencu države, uzgajaju kanabis[[9]](#footnote-9).

## **Italija**

U januaru 2013. godine Italija je legalizovala upotrebu kanabisa u medicinske svrhe za pacijente sa ljekarskim receptom. Prvobitno troškovi nisu bili pokriveni od strane države i lijekovi su se morali uvoziti te je stvorena situacija da je prosječnom građaninu trošak nabavke bio izuzetno skup.

U septembru 2014. godine italijanski ministar odbrane Roberta Pinoti je objavila da će vojska uzgajati biljku kanabis u specijalnim laboratorijama u Firenci. Podaci iz 2017. godine ukazuju da je proizvodnja dostigla iznos od 100 kg po godini proizvedenog kanabisa, što je rezultiralo smanjenju cijene lijekova za 30%[[10]](#footnote-10).

Upotreba lijekova na bazi kanabisa se dozvoljava ukoliko pacijent ne reaguje na terapiju standardnim lijekovima.

# **PRAVNI STATUS U BOSNI I HERCEGOVINI I ZEMLjAMA REGIONA**

## **Bosna i Hercegovina**

Zakonom o sprečavanju i suzbijanju zloupotrebe opojnih droga[[11]](#footnote-11) propisuje se razvrstavanje supstanci i biljaka kao opojnih droga, psihotropnih supstanci ili kao prekursora prema režimu zabrane ili kontrole koji se na njih primjenjuje, te se prema njihovoj vrsti i osobinama formira lista navedenih supstanci razvrstanih u tabele 1, 2 i 3.

Na osnovu navedenog zakona kanabis je uvršten u 1. tabelu, odnosno klasifikovan je kao opojna droga, te je samim tim zabranjen i uzgoj, posjedovanje i upotreba.

Inicijative za legalizaciju kanabisa u medicinske svrhe u BiH prisutne su od 2015. godine.

Na trećem sastanku Konferencije za oblast zdravstva u Bosni i Hercegovini, koju čine ministar civilnih poslova BiH, federalni ministar zdravstva, ministar zdravlja i socijalne zaštite Republike Srpske i šef Odjela za zdravstvo i ostale usluge Brčko distrikta BiH, održanom 1. decembra 2016. godine u Mostaru, donesen je zaključak kojim se Ministarstvo civilnih poslova BiH zadužuje da oformi i koordiniše rad Ekspertske radne grupe koja je formirana sa ciljem da da svoje mišljenje o opravdanosti primjene kanabisa u strogo kontrolisanim uslovima[[12]](#footnote-12).

## **Republika Hrvatska**

Ministarstvo zdravlja Republike Hrvatske je 20. januara 2015. godine osnovalo Radno tijelo za analizu i preporuke za primjenu indijske konoplje i kanabinoida u medicinske svrhe, sa zadatkom da istraži mogućnost primjene indijske konoplje, odnosno kanabinoida kod teško oboljelih kojima takva terapija može pomoći u liječenju.

Nakon sprovede javne rasprave donesen je Pravilnik o mjerilima za razvrstavanje lijekova te o propisivanju i izdavanju lijekova na recept[[13]](#footnote-13), koji je stupio na snagu 15. oktobra 2015. godine.

Pravilnik je donesen na osnovu smjernica Radnog tijela koje je preporučilo korištenje ljekovitih biljnih pripravaka na bazi indijske konoplje oboljelim od side, maligne bolesti, multiple skleroze i dječijeg epileptičnog sindroma.

Nije preporučena upotreba kanabinoida za druge neurološke bolesti poput Parkinsonove bolesti ili epilepsije, te psihijatrijske poremećaje, poput PTSP, depresije i anksioznog poremećaja[[14]](#footnote-14).

## **Republika Srbija**

Inicijative za legalizaciju kanabisa u medicinske svrhe u Srbiji su prisutne od 2005. godine kada su najavljeni prvi protesti građana koji su izašli sa zahtjevom za izmjenu zakonske regulative, odnosno omogućavanje korištenja proizvoda na bazi kanabisa u svrhu liječenja.

Prvo udruženje građana koje aktivno zagovara upotrebu medicinske marihuane u Srbiji, osnovano je početkom 2014. godine[[15]](#footnote-15). Iste godine i ministar zdravlja u Vladi Republike Srbije Slavica Đukić Dejanović, iskazala je podršku za legalizaciju u naučne i medicinske svrhe[[16]](#footnote-16).

Početkom 2016. godine Stručna komisija za primjenu kanabisa u medicinske svrhe, koja je osnovana od strane ministarstva zdravlja preporučila je legalizaciju tri lijeka na bazi kanabisa, *sativeks*, *dronabinol* i *nabilon*, koji se koriste za liječenje simptoma multiple skleroze, side i malignih bolesti. Istovremeno, Komisija je preporučila da se nastavi režim zabrane za ulje od kanabisa[[17]](#footnote-17).

# **ZAKLjUČAK**

Kanabis se u većini zemalja klasifikuje kao opojna droga, odnosno izjednačava se sa ostalim narkoticima čija je upotreba zakonom zabranjena, stoga naučnici imaju ograničene mogućnosti prilikom istraživanja medicinskih svojstava. Istraživanja koja su do danas sprovedena upućuju na korisno djelovanje na simptome pojedinih bolesti, prije svega malignih oboljenja, side i multiple skleroze.

U prethodnih dvadeset godina broj navedenih istraživanja se povećava, a istovremeno se u mnogim zemljama javljaju različita udruženja i grupe građana koji počinju da zagovaraju legalizaciju kanabisa u medicinske svrhe ili potpunu slobodu korištenja. Podrška legalizaciji često je dolazila i od predstavnika institucija vlasti[[18]](#footnote-18).

Imajući u vidu povećani pritisak javnosti, mnoge zemlje počinju da mijenjaju svoj odnos prema ovom problemu na način da pristupaju izmjeni legislative koja tretira ovu oblast.

Istovremeno, posmatrajući zakonska rješenja kao i izvještaje o postupanju nadležnih organa u zemljama EU u kojima postoji zabrana upotrebe kanabisa, uključujući i upotrebu u medicini, vidljivo je da postoji različit odnos kada se govori o kanabisu u odnosu na druge zabranjene supstance. U tom smislu, u pojedinim zemljama, kanabis se svrstava u tzv. „lake droge“ čije se posjedovanje toleriše u manjim količinama.

Kada se govori o odnosu medicinskih organizacija prema ovom problemu vidljivo je da ne postoji usaglašen pristup pa su pojedine organizacije izdale saopštenja u kojima podržavaju upotrebu kanabisa u medicinske svrhe[[19]](#footnote-19), pojedine druge organizacije su ostale na stanovištu da režim zabrane treba da se zadrži[[20]](#footnote-20). Istovremeno postoje i treća grupa organizacija koje pozivaju na reviziju svih zabranjenih supstanci[[21]](#footnote-21).

Protivnici legalizacije često ističu potencijalne rizike prilikom upotrebe proizvoda od kanabisa, a od svih rizika posebno se ističe rizik stvaranja zavisnosti kod lica koji koristi navedeni proizvod.

Debata o koristi odnosno štetnosti kanabisa će se nastaviti i u budućnosti i imajući u vidu prve propise koji su doneseni u pojedinim državama možemo konstatovati da traje puni vijek. Rezultat ove debate su propisi koje država donosi i koji često odražavaju stav javnosti određenog vremena. Samim tim, kada se govori o kanabisu, ti propisi su često kontradiktorni u smislu slobode, odnosno zabrane korištenja.

# **IZVORI PODATAKA**

1. Zakon o sprečavanju i suzbijanju zloupotrebe opojnih droga („Službeni glasnik BiH“, broj: 8/06)
2. Pravilnik o mjerilima za razvrstavanje lijekova te o propisivanju i izdavanju lijekova na recept („Narodne novine Republike Hrvatske“, broj: 107/2015)
3. *http://cannabislegality.com/;* pristupljeno 10. 7. 2018. godine
4. *Carney, S. „Chech Parliament Becks Medical Marijuana, With a Catch“. 30. 14. 2013. blogs.wsj.com;* pristupljeno 20. 6. 2018. godine
5. *Gormsen, C. „Danske Landmaend far lov til at dyrke cannabis“. 30. 6. 2017. altinget.dk;* pristupljeno 22. 6. 2018. godine
6. *BBC News. “Italy: Army unveils 'cut price cannabis' farm“*. 30. 4. 2015. bbc.com; pristupljeno 22. 6. 2018. godine
7. Matić, M. „Otkrivamo: Medicinska marihuana uskoro na recept i u BiH“. 7. 1. 2016. buka.com; pristupljeno 26. 6. 2018. godine
8. M.G. „Od sutra Hrvati mogu kupovati marihuanu na recept“. 14. 10. 2015. dnevnik.hr; pristupljeno 26. 6. 2018. godine
9. Tanjug. „Dejanović: legalizacija marihuane u medicinske svrhe nije legalizacija droge“. 25. 2. 2014. blic.rs; pristupljeno 26. 6. 2018. godine
10. Radivojević, B. „Odobrena tri leka na bazi kanabisa“. 16. 1. 2016. novosti.rs; pristupljeno 26. 6. 2018. godine
11. *Leukemia & Lymphoma society, „Medical Marijuana use and research“, maps.org,* pristupljeno 10. 7. 2018. godine
12. *American Academy of Pediatrics. „American Academy of Pediatrics Reaffirms Opposition to Legalizing Marijuana for Recreational or Medical Use“.* 26. 1. 2015. aap.org; pristupljeno 10. 7. 2018. godine
13. *American College of Physicians. „Supporting research into the Therapeutic role of Marijuana“. acponline.org*; pristupljeno 10. 7. 2018. godine

1. Drugi nazivi: marihuana, hašiš, konoplja. [↑](#footnote-ref-1)
2. U 17. vijeku svi stanovnici Američke kolonije Džejmstaun (Jamestown) bili su dužni da uzgajaju kanabis. [↑](#footnote-ref-2)
3. *Marijuana tax act of* 1937. [↑](#footnote-ref-3)
4. U tradicionalnoj kineskoj medicini predstavlja jednu od 50 fundamentalnih biljaka koji se koriste u liječenju bolesti. [↑](#footnote-ref-4)
5. Vidi str. 2, pasus 6. [↑](#footnote-ref-5)
6. Vidi str. 3, pasus 1. [↑](#footnote-ref-6)
7. *http://cannabislegality.com/;* pristupljeno 10. 7. 2018. godine. [↑](#footnote-ref-7)
8. Carney, S. „Chech Parliament Becks Medical Marijuana, With a Catch“. 30. 14. 2013. blogs.wsj.com; pristupljeno 20. 6. 2018. godine. [↑](#footnote-ref-8)
9. *Gormsen, C. „Danske Landmaend far lov til at dyrke cannabis*“. 30. 6. 2017. altinget.dk; pristupljeno 22. 6. 2018. godine. [↑](#footnote-ref-9)
10. *BBC News. „Italy: Army unveils 'cut price cannabis' farm“.* 30. 4. 2015. bbc.com; pristupljeno 22. 6. 2018. godine. [↑](#footnote-ref-10)
11. Zakon o sprečavanju i suzbijanju zloupotrebe opojnih droga („Službeni glasnik BiH“, broj 8/06). [↑](#footnote-ref-11)
12. Matić, M. „Otkrivamo: Medicinska marihuana uskoro na recept i u BiH“. 7. 1. 2016. buka.com; pristupljeno 26. 6. 2018. godine [↑](#footnote-ref-12)
13. Pravilnik o mjerilima za razvrstavanje lijekova te o propisivanju i izdavanju lijekova na recept („Narodne novine Republike Hrvatske“, broj 107/2015). [↑](#footnote-ref-13)
14. M.G. „Od sutra Hrvati mogu kupovati marihuanu na recept“. 14. 10. 2015. dnevnik.hr; pristupljeno 26. 6. 2018. godine. [↑](#footnote-ref-14)
15. Inicijativa za promenu zakonske regulative kanabisa (IRKA). [↑](#footnote-ref-15)
16. Tanjug. „Dejanović: Legalizacija marihuane u medicinske svrhe nije legalizacija droge“. 25. 2. 2014. blic.rs; pristupljeno 26. 6. 2018. godine. [↑](#footnote-ref-16)
17. Radivojević, B. „Odobrena tri leka na bazi kanabisa“. 16. 1. 2016. novosti.rs; pristupljeno 26. 6. 2018. godine. [↑](#footnote-ref-17)
18. Vidi str. 8, pasus 2. [↑](#footnote-ref-18)
19. *Leukemia & Lymphoma society. „Medical Marijuana use and research“. maps.org*; pristupljeno 10. 7. 2018. godine. [↑](#footnote-ref-19)
20. *American Academy of Pediatrics. „American Academy of Pediatrics Reaffirms Opposition to Legalizing Marijuana for Recreational or Medical Use“*. 26. 1. 2015. aap.org; pristupljeno 10. 7. 2018. godine. [↑](#footnote-ref-20)
21. *American College of Physicians. „Supporting research into the Therapeutic role of Marijuana“. acponline.org*; pristupljeno 10. 7. 2018. godine. [↑](#footnote-ref-21)